b'\n_START_ARTICLE_\nStirlingin linna\n_START_PARAGRAPH_\nStirlingin linna sijaitsee jyrkk\xc3\xa4reunaisella kukkulalla Stirlingiss\xc3\xa4, Skotlannin entisess\xc3\xa4 p\xc3\xa4\xc3\xa4kaupungissa. Se on yksi Skotlannin suurimmista ja historiallisesti merkitt\xc3\xa4vimmist\xc3\xa4 linnoista. Nykyiset rakennukset on p\xc3\xa4\xc3\xa4s\xc3\xa4\xc3\xa4nt\xc3\xb6isesti rakennettu vuosina 1490\xe2\x80\x931600.\n_START_SECTION_\nSijainti\n_START_PARAGRAPH_\nStirling on sijainnut aina strategisesti merkitt\xc3\xa4v\xc3\xa4ll\xc3\xa4 paikalla Skotlannin halkaisevan Forthjoen matalimmalla kohdalla, joka on ollut t\xc3\xa4rkein kulkureitti Etel\xc3\xa4- ja Pohjois-Skotlannin v\xc3\xa4lill\xc3\xa4.\n_START_SECTION_\nKeskiaika\n_START_PARAGRAPH_\nEnsimm\xc3\xa4inen maininta Stirlingin linnasta on noin vuodelta 1110, jolloin kuningas Aleksanteri I rakennutti kukkulalle kappelin. H\xc3\xa4n my\xc3\xb6s kuoli siell\xc3\xa4 1124. Skotlannin itsen\xc3\xa4isyyssotien (1296\xe2\x80\x931357) aikana Stirlingin alueella k\xc3\xa4ytiin lukuisia taisteluita ja linna oli vuoron per\xc3\xa4\xc3\xa4n skotlantilaisten ja englantilaisten hallussa. Kuuluisin taistelu k\xc3\xa4ytiin 1297, jolloin skotlantilainen kapinallinen William Wallace voitti englannin kuninkaan Edward I:n joukot l\xc3\xa4heisell\xc3\xa4 kivisillalla._NEWLINE_Skotlannin itsen\xc3\xa4istytty\xc3\xa4 kuninkaat Robert II ja Robert III alkoivat rakennuttaa uutta linnaa Stirlingin kukkulalle. Vanhimmat yh\xc3\xa4 olemassa olevat linnan osat (esim. vuonna 1381 rakennettu pohjoinen portti) ovat t\xc3\xa4lt\xc3\xa4 aikakaudelta.\n_START_SECTION_\nRenessanssi\n_START_PARAGRAPH_\nStirlingin linna toimi Skotlannin Stuart-sukuisten kuninkaallisten virallisena asuinpaikkana 1600-luvulle asti. Traagisista el\xc3\xa4m\xc3\xa4nvaiheistaan tunnettu kuningatar Maria Stuart kruunattiin siell\xc3\xa4 vuonna 1543. Stuartien aikana linnaa vahvistettiin ja laajennettiin runsaasti. T\xc3\xa4lt\xc3\xa4 ajalta on per\xc3\xa4isin muun muassa linnan kuninkaallinen palatsi, joka rakennettiin Jaakko V:n aikana 1540-luvulla. Palatsi on yksi parhaiten s\xc3\xa4ilyneist\xc3\xa4 renessanssirakennuksista Iso-Britanniassa.\n_START_SECTION_\nUusi aika\n_START_PARAGRAPH_\nStirlingin merkitys hallinnollisena keskuksena v\xc3\xa4heni Englannin sis\xc3\xa4llissodan ja Yhdistyneen Kuningaskunnan syntymisen j\xc3\xa4lkeen. Viimeinen sotilaallinen tapahtuma Stirlingin linnassa oli Charles Edward Stuartin hy\xc3\xb6kk\xc3\xa4ys toisen Jakobiittikapinan aikana vuonna 1745. T\xc3\xa4m\xc3\xa4n j\xc3\xa4lkeen linna toimi varuskuntana vuoteen 1964 asti.'